Daniel D. Tompkins
<s>Danijel D. Tompkins (; Skarsdejl, 21. jun 1774 — Staten Ajland, 11. jun 1825) je bio američki preduzetnik, pravnik, kongresmen, četvrti guverner Njujorka u periodu od 1807. do 1817, i šesti potpredsednik Sjedinjenih Država u periodu od 1817. do 1825. godine.</s>

<s>Ime 
Tompkins je kršten kao Danijel Tompkins, ali je dodao inicijal „D.“ dok je studirao na Koledžu Kolumbija, kako bi se razlikovao od jednog drugog Danijela Tompkinsa.</s><s>Nije sasvim jasno šta taj inicijal predstavlja.</s>

<s>Potpredsednički mandat 
Tompkins je izabran za potpredsednika na glasačkom listiću sa predsedničkim kandidatom Džejmsom Monroom 1816. a ponovo izabran 1820. godine.</s><s>Mandat mu je trajao od 4. marta 1817, do 4. marta 1825.</s><s>U pokušaju da sa pozicije izbaci trenutnog guvernera Njujorka, Devita Klintona, Tompkins se 1820. kao aktuelni potpredsednik SAD kandidovao za guvernera Njujorka, i izgubio - Klinton je osvojio 47.447 glasova, dok je Tompkins osvojio 45.900.</s><s>Bio je delegat na Ustavnoj konvenciji Njujorka 1821, služeći kao njen predsednik.</s>

<s>Dok je bio guverner Njujorka, Tompkins je lično pozajmio novac i jemčio svojom imovinom kada parlament Njujorka nije odobrio neophodna sredstva za Rat 1812.</s><s>Nakon rata, ni državna, niti savezna vlada mu nisu nadoknadile troškove kako bi mogao da otplati dugove.</s><s>Suđenje po ovom pitanju je trajalo do 1824, kada su država Njujork i savezna vlada Tompkinsu već dugovale 90.000$, što je bila značajna suma u to doba.</s><s>Finansijski problemi su loše uticali na Tompkinsa, koji je zapao u alkoholizam, i bilo je trenutaka kada je kao potpredsednik predsedavao Senatom dok je bio pod uticajem alkohola.</s><s>Umro je u Tompkinsvilu tri meseca nakon što mu se završio potpredsednički mandat.</s><s>Tompkins je najkraće živeo nakon završetka mandata od svih potpredsednika: svega 99 dana (od 4. marta 1825 do 11. juna 1825).</s>

<s>Tompkins je bio zadnji potpredsednik koji je dva puta služio pod istim predsednikom sve dok Tomas R. Maršal nije izabran za potpredsednika sa Vudrom Vilsonom prvo 1912, a zatim 1916. godine.</s><s>Tompkinsov neposredni naslednik, Džon K. Kalhun je služio dva vezana mandata, ali pod različitim predsednicima (Džon Kvinsi Adams 1824. i Endru Džekson 1828).</s>

<s>Spoljašnje veze</s>

<s>Biografija Danijela D. Tompkinsa na sajtu Biografskog direktorijuma Kongresa Sjedinjenih Država
 Javni tekstovi Danijela D. Tompkinsa, guvernera Njujorka, 1807-1817, tom 3 (onlajn)</s>

<s>Guverneri New Yorka
Potpredsjednici SAD</s>

